En række værdifulde kronjuveler, som i sommer blev stjålet fra en svensk domkirke, er muligvis blevet fundet.

Det skriver de svenske medier Aftonbladet og SVT.

Tyvekosterne er en kongekrone og et rigsæble, der har tilhørt Sveriges kong Karl den Niende, samt en mindre krone fra hans hustru, dronning Kristina.

En 22-årig mand er tiltalt i sagen, og tirsdag er sidste dag i retssagen imod ham. Den tiltalte nægter sig skyldig.

Tirsdag morgen blev sagen midlertidigt afbrudt, da anklageren bekræftede, at kronjuvelerne kan være blevet fundet. Det skriver SVT.

Unavngivne kilder siger til Aftonbladet, at tyvekosterne - eller i hvert fald dele af dem - er blevet fundet i en skraldespand.

Kronjuvelerne har været pist forsvundet, siden tyve 31. juli sidste år stjal de to kroner og rigsæblet fra Strängnäs Domkirke.

Tyvekosterne har ifølge Aftonbladet og SVT en værdi af cirka 65 millioner svenske kroner - svarende til godt 45 millioner danske kroner.

Kronjuvelerne tilhørte Gustav Vasas søn Karl IX.

Han var konge fra 1604 til sin død i 1611 og nåede i den tid at bekrige Danmarks kong Christian den Fjerde under Kalmarkrigen.

Da kongen og siden hans dronning, Kristina, døde, blev de begravet med deres kroner, som senere blev hentet op fra graven og udstillet i en glasmontre i domkirken i Strängnäs knap 100 kilometer vest for Stockholm.

Kronjuvelerne har siden tyveriet været efterlyst internationalt.

Det er ikke mange år siden, at svensk politi senest var på jagt efter kongelige smykker.

For fem år siden blev Johan den Tredjes krone, rigsæble og scepter stjålet. De blev senere fundet i en affaldssæk.